b'\n_START_ARTICLE_\nMakin\n_START_PARAGRAPH_\nMakin er navnet p\xc3\xa5 en k\xc3\xa6de af \xc3\xb8er, som ligger i Stillhavet og udg\xc3\xb8r en del af \xc3\xb8staten Kiribati, n\xc3\xa6rmere bestemt i Gilbert\xc3\xb8erne.\n_START_SECTION_\nGeografi\n_START_PARAGRAPH_\nMakin ligger 6 km nord\xc3\xb8st for den nord\xc3\xb8stligste spids af Butaritari (cirkelrev) og 6,9 km fra den lille \xc3\xb8 Namoka. Det er et line\xc3\xa6rt rev 12,3 km langt i nord-sydg\xc3\xa5ende retning med fem sm\xc3\xa5\xc3\xb8er, hvoraf de to st\xc3\xb8rste er beboet (Makin og Kiebu). Den tredjest\xc3\xb8rste og sydligste, Onne, er ogs\xc3\xa5 beboelig. Denne r\xc3\xa6kke af \xc3\xb8er er de nordligste af Gilbert\xc3\xb8erne, og de 3. nordligste i \xc3\xb8nationen Kiribati (kun Teraina og Tabuaeran i Linje\xc3\xb8erne ligger mere nordligt). Makin er ikke en rigtig atol, men da den st\xc3\xb8rste og nordligste af sm\xc3\xa5\xc3\xb8erne, som ogs\xc3\xa5 hedder Makin, har en n\xc3\xa6sten landfast lagune, 0,3 km\xc2\xb2 stor og kun forbundet med det \xc3\xa5bne hav gennem en 15 meter bred kanal (med en vejbro over), kan den anses for at v\xc3\xa6re degenereret atol. Kiebu, den n\xc3\xa6stst\xc3\xb8rste \xc3\xb8, har en mindre fuldst\xc3\xa6ndig landfast lagune p\xc3\xa5 den \xc3\xb8stlige side, der er omkring 80 meter bred (og har et areal om \xc2\xbd ha) og ligger 60 meter fra \xc3\xa5bent hav._NEWLINE_Da den n\xc3\xa6rliggende Butaritari blev kaldt Makin Atollen af det amerikanske milit\xc3\xa6rblev stedet tidligere kaldt Makin Meang eller Lille Makin for at adskille den fra den st\xc3\xb8rre atol. Men nu hvor Butaritari er blevet det foretrukne navn for denne st\xc3\xb8rre atol er der en tendens til at droppe "lille" foran Makin._NEWLINE_Gilbert\xc3\xb8erne ses sommetider som den sydlige fors\xc3\xa6ttelse af Marshall\xc3\xb8erne, som ligger nordnordvest for dem. Den n\xc3\xa6rmeste \xc3\xb8 i Marshall\xc3\xb8erne, Nadikdik Atollen, ligger 290 km nordnordvest for Makin._NEWLINE_Makin Airport, som ligger umiddelbart nord\xc3\xb8st for hovedstaden mellem lagunen og havet har ICAO kode NGMN og IATA kode MTK._NEWLINE_Makin har et landareal p\xc3\xa5 6,7 km\xc2\xb2 og en befolkning p\xc3\xa5 2.385 (folket\xc3\xa6llingen i 2005), som er delt mellem to landsbyer.\n_START_SECTION_\nKlima\n_START_PARAGRAPH_\nKlimaet er meget lig det p\xc3\xa5 den n\xc3\xa6rliggende Butaritari atol, med frodig vegetation og kraftig nedb\xc3\xb8r. Den gennemsnitlige \xc3\xa5rlige nedb\xc3\xb8r er p\xc3\xa5 omkring 4.000 mm, sammenlignet med omkring 2.000 mm p\xc3\xa5 Tarawa Atollen og 1.000 mm i det sydligste Kiribati. Nedb\xc3\xb8ren p\xc3\xa5 Makin er h\xc3\xb8jere under en El Ni\xc3\xb1o.'